b"\n_START_ARTICLE_\nGiannis Antetokounmpo\n_START_SECTION_\nTidlig liv og karriere\n_START_PARAGRAPH_\nAntetokounmpo blev f\xc3\xb8dt i Athen i Gr\xc3\xa6keland, s\xc3\xb8n af nigerianske migranter. Familien var fattig og som ung m\xc3\xa5tte Antetokounmpo og hans s\xc3\xb8skende hj\xc3\xa6lpe familien ved at arbejde som gades\xc3\xa6lger i Athen, hvor han blandt andet solgte ure, solbriller og tasker. I 2007 startede han til basketball og fra 2009 blev han en del af ungdomsholdet i den gr\xc3\xa6ske klub Filathlitikos._NEWLINE_Som kun 17-\xc3\xa5rig debuterede Antetokounmpo i s\xc3\xa6sonen 2012-13, for Filathlitikos seniorhold i den n\xc3\xa6stbedste gr\xc3\xa6ske basketballr\xc3\xa6kke. Her imponerede han s\xc3\xa5 meget, at han fik lov at deltage i den bedste ligas all-star-kamp. Inden da havde han allerede skrevet kontrakt for den kommende s\xc3\xa6son med den spanske ligaklub CAI Zaragoza. Han skulle dog aldrig n\xc3\xa5 at repr\xc3\xa6sentere klubben.\n_START_SECTION_\nNBA\n_START_PARAGRAPH_\nAntetokounmpos talent var ogs\xc3\xa5 blevet opdaget i USA, og i april 2013 annoncerede Antetokounmpo, at han ville melde sig til \xc3\xa5rets NBA-draft. Tre m\xc3\xa5neder senere, i juni 2013 blev han draftet til NBA med det 15. valg i draften af Wisconsin-holdet Milwaukee Bucks. En m\xc3\xa5ned senere skrev han under p\xc3\xa5 sin f\xc3\xb8rste kontrakt med klubben._NEWLINE_Allerede i sin f\xc3\xb8rste s\xc3\xa6son i NBA, 2013-14, viste Antetokounmpo sit v\xc3\xa6rd for Bucks, og i forbindelse med s\xc3\xa6sonens afslutning blev han udtaget til det s\xc3\xa5kaldte NBA All-Rookie Second Team, en k\xc3\xa5ring der d\xc3\xa6kker s\xc3\xa6sonens n\xc3\xa6stbedste f\xc3\xb8rste\xc3\xa5rsspillere. I de f\xc3\xb8lgende \xc3\xa5r fortsatte han sin positive udvikling, og i 2016-17-s\xc3\xa6sonen blev han for f\xc3\xb8rste gang udtaget til NBA's All-Star-kamp efter en s\xc3\xa6son hvor han havde leveret et gennemsnit p\xc3\xa5 23 point og 9 rebounds._NEWLINE_I 2018 blev Antetokounmpo igen udtaget til All-star-kampen efter en s\xc3\xa6son, hvor han for alvor havde form\xc3\xa5et at sl\xc3\xa5 sit navn fast som en stjerne i NBA og Milwaukke Bucks' absolutte superstjerne. I 2018-19 s\xc3\xa6sonen f\xc3\xb8rte han med 28 point og 13 rebounds i snit i l\xc3\xb8bet af s\xc3\xa6sonen Bucks til f\xc3\xb8rstepladsen i ligaens grundspil, inden holdet efterf\xc3\xb8lgende blev sl\xc3\xa5et ud i tredje runde af playoffs (semifinalen) af de senere mestre fra Toronto Raptors. Efter s\xc3\xa6sonens afslutning blev Antetokounmpo k\xc3\xa5ret til NBA Most Valuable Player, en titel til s\xc3\xa6sonens mest v\xc3\xa6rdifulde spiller i hele ligaen. Det var f\xc3\xb8rste gang i 12 \xc3\xa5r at prisen tilfaldt en europ\xc3\xa6er og kun anden gang i historien, at prisen gik til en spiller fra Milwaukee Bucks. F\xc3\xb8rste gang var Kareem Abdul-Jabbar i 1971."